Härra esimees, lugupeetud Riigikogu liikmed! Keskfraktsiooni nimel esitan Riigikogu otsuse "Mõnede riikliku tähtsusega kultuuri- ja haridusobjektide ehituse finantseerimisest" eelnõu. Seletuskirjas on öeldud järgmist: "Eestis käivitunud erastamise käigus riigivara müügist laekuvate rahaliste vahendite kasutamine on seni selgelt  reglementeerimata. Selle arvel kavatsetavat endiste omanike hävinud vara kompenseerimist ei saa pidada õigustatuks, sest see tähendaks Eesti rahva vara ümberjagamist eelkõige nende arvel, kes ei ole süüdi endiste omanike vara hävimises. Üht osa laekuvast rahast tuleks kasutada kultuuri- ja haridusobjektide väljaehitamise eelarveväliselt finantseerimiseks, sest see tähendaks investeeringut tulevikku ja teisalt parandaks eesti kultuuri ainelist seisundit." Meil on seletuskirjas öeldud, et Noorsooteatri ehitus Tallinna  vanalinnas on tänaseks peatatud, Tallinna Konservatooriumi esimese järgu ehitamisega küll alustati, kuid see on seiskunud rahapuuduse tõttu. Juhime ka tähelepanu sellele, et Tallinna Konservatoorium on Eesti kõrgkoolidest ainus, kel pole oma hoonet. Leiame ka, et täiesti lubamatu on Eesti Rahva Muuseumi taastamise unustamine. Me leiame, et nimetatud objektide ehitamine võimaldaks leevendada Tallinna ja Tartu ehitusorganisatsioone ähvardavat tööpuudust. Eelnõu kõlab järgmiselt.